Kuffa, Štefan, poslanec NR SR (2020-04-02):
Vážený pán minister, vážený pán predsedajúci, dovoľte mi niekoľko slov, presne tak ako ste, pán podpredseda, hovorili, že ani naša imunita nie je lepšia ako tá imunita poslancov na úrovni obecných zastupiteľstiev. My tuná riešime možno zastupiteľstvá, ktoré, prepáčte, trošku to, pán minister, možnože preženiem, ktoré má zastupiteľstvo troch, piatich poslancov a my tuná rokujeme možno aj dva dni o tom, že ako majú oni, či majú per rollam hlasovať, alebo videokonferenciou. My sme mali dneska dve hodiny výbor zahraničných vecí, kde si dovolím povedať, že nás na výbore bolo oveľa viac ako možno väčšina poslancov na Slovensku v tých malých, drobných obciach. Dovolím si k tomu návrhu zákona, pán minister, aj niekoľko slov, ktoré tu uvádzate v tej dôvodovej správe, a pokiaľ to v tej forme pôjde, pán minister, ja vám tento návrh zákona nepodporím a dokonca budem hlasovať aj proti, lebo nedá sa s tými tu navrhovanými podmienkami súhlasiť. Okrem iného tu uvádzate alternatívne spôsoby rokovania obecného, mestského zastupiteľstva, samosprávneho kraja a prerušiť plynutie niektorých lehôt atď. My tuná hovoríme o videokonferencii a per rollam hlasovaní a my tu máme 
150-členný zbor. Hovorí sa aj v médiách, však aj verejne sa to hovorí, minulý týždeň sme to rozprávali, akí sú nebezpeční pendleri. My poslanci Národnej rady, pán minister, to sme my, to sme my, tí najväčší pendleri v rámci Slovenskej republiky. My sa všetci dnes alebo zajtra rozídeme, zdá sa, že dnes asi neskončíme, keď sú ďalšie tri návrhy, do celého Slovenska. My sme tým veľkým rizikom. Ďalšia vec, ktorá v tomto návrhu zákona tuná je a v tejto súvislosti chcel som povedať, my riešime v podstate tie obecné zastupiteľstvá. Mne, je tu pán predseda Národnej rady, chcem mu to povedať, jedna z vecí, s ktorou som očakával, že prídete ako s návrhom zákona, tak to je práve zmena rokovacieho poriadku a aby aj my sme, pán predsedajúci, boli tuná obmedzene. Ak mám 10 minút, ja tých 10 minút využijem, ak máme 20 minút, je to proste v zmysle rokovacieho poriadku. Ten rokovací poriadok tu mal byť na stole ako jeden z prvých, aby sme tieto podmienky tuná upravili. My riešime celé Slovensko, ale neriešime tuná Národnú radu, 150-členný zbor, my sme z rôznych kútov Slovenska, ak by nedajbože stalo sa, že ten koronavírus by niektorého, kohokoľvek, možno aj zo zamestnancov, tuná zasiahol, máme problém v rámci celého Slovenska. Chcem tuná pripomenúť, pán minister, vám ďalšiu vec, ktorá tu, v návrhu zákona navrhujete zvýšiť pokutu v blokovom konaní za priestupky na úseku civilnej ochrany v čase mimoriadnej situácie na 1 000 eur a umožňuje sa, aby sa niektoré z týchto priestupkov mohli v blokovom konaní ukladať aj orgány Policajného zboru a obecné, mestské polície. Ďalej tu uvádzate, že návrh zákona nebude mať vplyvy na rozpočet verejnej správy, vplyvy informatizácie na služby pre občana, na životné prostredie, a podčiarkujem, manželstvo, rodičovstvo a rodinu. Pán minister, aký máte plat? Viete si predstaviť, žeby ste dostali 1 000-eurovú blokovú pokutu? A takú keby, teoreticky preženiem, žeby ste dostali tie pokuty dve alebo tri, alebo štyri, veď to je zničujúce, to má negatívny dopad ako na manželstvo, na rodinu. Tá pokuta má byť výchovná, nie devastačná pre rodiny. Tisíc eur je tak strašne veľká pokuta, ja si to neviem ani predstaviť, že tí policajti, žeby mali odvahu aj takúto pokutu udeliť. A tieto kompetencie žeby sme preniesli ešte na obecné a mestské polície, to v žiadnom prípade nie, nie je to možné. Ja viem, že je to, je to problém, ale dneska na zahraničnom výbore sme zhodne v zhode sme skonštatovali, že občania Slovenskej republiky pri tom všetkom, to, čo sa deje ako na Slovensku, pomerne sme disciplinovaní, používame rúška v celej krajine. Pozrite sa, v celej Európe alebo vo svete, kde veľakrát naozaj sa nezodpovedne správajú mnohé krajiny, škandinávske krajiny nechávajú to tak na taký voľný priebeh, však nech sa nakazí to obyvateľstvo. Vo Veľkej Británii hovorí, hovoria o imunite obyvateľstva ako takej všeobecnej, nech sa vybuduje. No je to, je to hrozné, to, čo už človek ako počúva, čo všetko sa deje. K tej pokute, pán minister, mám veľmi vážne výhrady. My sme okrem iného spomínali aj repatriáciu ráno na dnešnom výbore a som rád, že sme sa dohodli a zmenili sme dve slovíčka, a to boli také, že, že pán štátny tajomník hovoril, že budú od dnešného dňa od polnoci, teda od 2. apríla, zastavené registrácie občanov. Pýtal som sa ho, že či to myslí úplne vážne. Tak mi to potvrdil. Návrh tam zaznel, aby namiesto „zastavenia“ bol použitý výraz „pozastavené“, a to je podstatný rozdiel. Neviem si predstaviť, že naši občania, ktorí zostali vonku v zahraničí, že by sme ich nechali takto napospas a nemohli by sa dostať ako k nám. To by bolo čosi úplne neprijateľné. Dovolím si povedať, nakoľko nie je iná možnosť, tak k pánu premiérovi také posolstvo, ak ma počuje alebo mu to poviete, ja som tuná nebol, trochu som včera meškal, sa ospravedlňujem, ale ten blackout, ktorý ako spomenul, to je čosi, čo je úplne absurdné. Neviem si to predstaviť, to by dostala tá naša celá republika knockout a jednoducho by skolabovala. To nie je možné toto, aby sme my odstavili takto krajinu na dva alebo na tri týždne. Jednoducho to neunesieme. To nielen hospodárstvo skolabuje, ale skrachujú aj naše rodiny a neviem si to dostatočne predstaviť, ako by sa to premietlo v tej reálnej praxi. Nakoľko pán štátny tajomník bol, aj v podstate je členom krízového štábu, chápem to, že zneužívajú to občania aj Slovenskej republiky, bezplatnú dopravu autobusovú, ktorá bola tuná poskytnutá pre našich občanov, čo hovorím, že je to dobré a takto sme prepravili veľké množstvo občanov zo zahraničia k nám domov. Rovnako sa poskytla v ojedinelých prípadoch aj tá letecká doprava. No a on sa sťažoval, hovorí, že ako je to možné, hej, a tí občania teraz prišli tuná a teraz sa vracajú späť do Anglicka a oni sa pýtajú, že kedy pôjdu tie bezplatné autobusy naspäť. No tak to je čo za prístup? A to sa dá zmeniť. Ak ty si takto zneužil svoj vlastný štát Slovensko a prvýkrát si to použil ako takú kyvadlovú dopravu a požiadaš druhýkrát a my o tebe vieme, tak nieže len zaplatíš ten druhý autobus, ktorý pôjde, ale aj ten prvý. A ja by som aj dovili si navrhnúť, tu áno, dal by som pokutu, ale nie 1 650 eur, ktorá zničí človeka, ale 165 eur, aby to bola desatina z toho, a nech je tu výchovný moment, kedy v podstate týchto občanov aby sme aj formálne vychovávali. My na jednej strane podávame pomocnú ruku a sú tu ľudia, ktorí to zneužívajú. Cestovné kancelárie, tiež sme to tak spomínali. Zoberte si, pán minister, stále cestovky robia zájazdy a teraz sú občania, ktorí zostávajú vonku, a ony požiadajú o tú repatriáciu. To je čo za prístup? Cestovná kancelária má byť tá, ktorá zabezpečí aj prísun týchto občanov zo zahraničia naspäť. To nie že štát je teraz povinný a poskok, že sa bude starať aj o týchto ľudí, keď si to zapríčinil sám, naopak, nech hľadá cestu, ako tuná sa vrátiť späť. A ak majú byť sankcie, pán minister, zamyslite sa nad tým, ako sankcionovať tieto právnické osoby, ktoré ryžujú na núdzovom stave Slovenskej republiky. Jednoducho my sme v núdzi, my tu riešime tuná veci, koľko sa týmito vecami tuná zaoberáme, venujeme a tu sú firmy, ktoré tu jednoducho na núdzi alebo nešťastí ako ľudí zarábajú a možno sa smejú. Tak možno v zahraničí sú tie koronapartie a podobne, mne to rovnako pripadá aj v tomto prípade. Pozrite sa, na záver, mám už len pár len sekúnd, blížia sa Veľkonočné sviatky, my toto všetko tuná riešime a zdá sa, že od vojny my prvýkrát nebudeme mať ani liturgie, ani sväté omše. Tuná dávame podmienky, že na, ja neviem, na piatich metroch štvorcových môže byť jeden občan... Vypršal mi čas, ďakujem za pozornosť.